钦定古今图书集成/明伦汇编/闺媛典/第106卷 > 皇清十二 > 吴元会妻陈氏〈吴三娘吴大娘附〉
## 钦定古今图书集成/明伦汇编/闺媛典/第106卷 > 皇清十二 > 吴元会妻陈氏〈吴三娘吴大娘附〉

按《海阳县志》：“陈氏，海阳生员陈世德女，适吴元会。会早亡，氏年二十，引刀断发，誓不二志。抚遗腹女三娘，母子相依，织缣素，朝夕供大士像，与其伯吴元良女大娘同居。大娘年十八，庚寅兵变，掠彩塘，氏闻哗急，整衣哭，辞大士。时三娘年十五，察母有异，扼袖哭曰：‘母若死，儿必相从’。大娘知之，笑曰：‘婶妹能如是，与尔同死’。” 三人潜开后门，坐井边，衣裙环结，及闻斧门声急，遂投井死。越三日兵退，元良归缒出三尸，颜色如生。